hotchpotch/miracl-hf-unified huggingface dataset:
Georg Dolivo
Georg Dolivo (alk. "Georgij Dolivo-Dobrovolskij", s. 9. helmikuuta 1945 Helsinki) on suomalainen laulaja ja kulttuurialan vaikuttaja. Dolivo tunnetaan muun muassa viihdekvartetti Kivikasvojen entisenä jäsenenä, ja hän on sanoittanut kappaleita ryhmälle sekä Fredille ja Ilkka Hemmingille. Nuorena Dolivo esiintyi myös Kukonpojat-lauluyhtyeessä.
Dolivo toimi Svenska Teaternin johtajana 1987−1996. Vuosina 1996–2001 hän oli Helsinki - Euroopan kulttuurikaupunki 2000 -säätiön johtaja. Vuosina 2001–2012 Dolivo työskenteli Espoon kulttuurijohtajana. Hänelle myönnettiin Espoo-mitali vuonna 2007. Dolivo on toiminut Suomen elokuvasäätiön hallituksen puheenjohtajana kausina 2011–2013. ja 2014–2016
Dolivon isoisä oli valkoinen kenraali Severin Dobrovolski, joka luovutettiin 1945 "Leinon vankina" Neuvostoliittoon, missä hänet teloitettiin.
Terry Eagleton
Terence Francis ”Terry” Eagleton (s. 22. helmikuuta 1943 Salford, Lancashire, Britannia) on brittiläinen kirjallisuudentutkija, jota on luonnehdittu maailman tunnetuimmaksi intellektuelliksi.
Eagleton hoiti englantilaisen kirjallisuuden Thomas Wharton -professuuria Oxfordin yliopistossa vuosina 1992–2001. Sen jälkeen hän on ollut saman tieteenalan John Edward Taylor -professorina Manchesterin yliopistossa. Hän on kirjoittanut yli 40 teosta, kuten kirjat "Literary Theory: An Introduction" (1983), "The Ideology of the Aesthetic" (1990) ja "The Illusions of Postmodernism" (1996).
Teoksessaan "Why Marx Was Right" (Yale University Press) Eagleton on esittänyt, että Marx olisi ollut oikeassa. Hän kumoaa kriitikoiden väitteet ja sanoo, että nykyisin ”työväenluokka” on suurempi ihmisjoukko kuin Marxin aikana. Marxismin epäonnistuminen Neuvostoliitossa johtui hänen näkemyksensä mukaan siitä, että järjestelmän onnistuminen olisi edellyttänyt kehittynyttä kansainvälistä taloutta. Köyhässä feodaalisessa Neuvostoliitossa se oli itsensä parodia.
Estádio Coronel Emílio Gomes
Estádio Coronel Emílio Gomes on monikäyttöinen stadion Iratissa Brasiliassa. Stadion avattiin vuonna 1950. Nykyään sitä käytetään enimmäkseen jalkapallossa Iraty Sport Clubin kotikenttänä. Stadionille mahtuu 8 000 ihmistä.
Mutaatiotaajuus
Mutaatiotaajuus eli mutaationopeus (myös mutaatiofrekvenssi tai mutaatiotiheys) on populaatiogenetiikan suure, joka kertoo kuinka usein mutaatioita tapahtuu aikayksikköä kohden. Mutaationopeus on stokastinen suure.
Mutaationopeus voidaan ilmaista eri suuruisia genomin osia kohden, esimerkiksi yhtä geeniä tai yksittäistä DNA:n nukleotidiä eli emäsparia tai vaikka kokonaista genomia kohden. Aikayksikkönä voi olla esimerkiksi vuosi, eliön sukupolvi tai solunjakautuminen.
Mutaationopeus vaihtelee eri lajien ja lajin eri genomialueiden välillä. Esimerkiksi ihmisellä miehen ja naisen sukusolujen mutaationopeudet poikkeavat toisistaan.
Mutaatiot aiheuttavat geneettistä muuntelua populaatioissa ja eroja populaatioiden välille. Ellei luonnonvalinta karsi tai suosi mutaatioita, mutaationopeus voidaan arvioida pitkän ajan kuluessa eri evoluutiolinjojen välille kertyneiden geneettisen erojen määrän perusteella. Koska suuri osa mutaatioista on haitallisia, ne kuitenkin usein karsiutuvat nopeasti populaatiosta. Siksi esimerkiksi lajien välille kertyneistä eroista päätelty mutaationopeus on todellista paljon hitaampi.
Vertailemalla ihmisen ja simpanssin geneettisen variaatioiden määriä, jotka eivät ole yhteisiä, on ihmisen tuman keskimääräiseksi mutaationopeudeksi DNA-sekvensseissä 18 pseudogeenin alueella arvioitu 2,5 x 10. tai 1,2 x 10, mikä vastaa noin 60 pistemutaatiota koko genomissa sukupolvea kohden.
Vertailemalla kahden samaan sukuun kuuluvan miehen geenejä on Y-kromosomin mutaationopeudeksi saatu 3,0 x 10 pistemutaatiota emäsparia ja sukupolvea kohden.
Mitokondrio-DNA:n mutaatiotaajuus on tuman geenejä huomattavasti suurempi.
Vuonna 2002 julkaistussa tutkimuksessa nisäkäsgenomin keskimääräiseksi mutaationopeudeksi arvioitiin 2,2 x 10 emäsparia ja vuotta kohden.
Bakteereilla mutaationopeus on luokkaa 10 - 10 sukupolvea (ei vuotta) kohden. tai jopa 1000-kertainen.
RNA-viruksilla mutaatonopeus on erityisen suuri, luokkaa 10 - 10 emäsparia ja sukupolvea kohti. DNA-viruksille nopeus on 10 - 10 emäsparia ja sukupolvea kohti.
Virusten geeneissä on joitain hotspot-kohtia, joissa mutaatiotaajuus on 100-200 kertaa suurempi kuin muissa kohdin.
Obed Kipkurui
Obed Kipkurui (s. 3. syyskuuta 1986 Uasin Gishu) on kenialainen kestävyysjuoksija, joka asuu Suomessa. Hän edustaa Sjundeå IF:ää ja hänellä on edustusoikeus Suomen- ja Pohjoismaiden mestaruuskilpailuihin sekä Suomi–Ruotsi-maaotteluihin. Hänen ennätyksensä puolimaratonilla, 1.05.11, on voimassa oleva 22-vuotiaiden Suomen ennätys.
Bjarne Iversen
Bjarne Iversen (2. lokakuuta 1912 Vestre Aker – 7. syyskuuta 1999 Nittedal) oli norjalainen maastohiihtäjä.
Iversen saavutti vuoden 1936 olympialaisissa Garmisch-Partenkirchenissä hopeaa viestikilpailusta Oddbjørn Hagenin, Olaf Hoffsbakkenin ja Sverre Brodahlin kanssa. Vuotta aikaisemmin hän oli saavuttanut Vysoké Tatryn MM-kisoissa niin ikään hopeaa samasta lajista samalla kvartetilla. Vysokén MM-laduilla hän sijoittui lisäksi 18 kilometrin kilpailussa kuudenneksi ja Garmisch-Partenkirchenin olympialaisissa samalla matkalla yhdeksänneksi.
Alessandro Fiorio
Alessandro Fiorio (s. 1965) on italialainen ralliautoilija. Hän ajoi rallin MM-sarjaa 1980-luvulla. Hän ajoi ensimmäiset rallinsa MM-tasolla Jolly Clubin Fiat Ritmolla vuonna 1986. Vuonna 1988 hän oli MM-sarjan kolmas ja vuonna 1989 toinen Jolly Clubin Lancia Delta Integralella. Sittemmin Fiorio on kilpaillut vain Italian ja Euroopan rallisarjoissa. 
Vuosina 2000-2002 Fiorio osallistui vielä seitsemään MM-osakilpailuun Ralliart Italian ajattamalla N-ryhmän Mitsubishillä.
Alex Fiorion isä on entinen Lancia-kilpatallin päällikkö Cesare Fiorio.
Walter Legge
Walter Legge (1. kesäkuuta 1906 Lontoo – 22. maaliskuuta 1979 Saint-Jean-Cap-Ferrat, Ranska) oli vaikutusvaltainen englantilainen klassisen musiikin levytuottaja, joka työskenteli etupäässä EMI-yhtiölle.
Hänen puolisonsa oli laulaja Elisabeth Schwarzkopf.
Publius Cornelius Scipio Nasica Corculum
Publius Cornelius Scipio Nasica Corculum (k. 141 eaa.) oli roomalainen valtiomies, Corneliuksen "gensin" jäsen ja konsuli vuosina 162 eaa. ja 155 eaa.
Hänen isänsä oli Publius Cornelius Scipio Nasica, Scipio Africanuksen serkku.
Kolmannen makedonialaissodan aikana 168 eaa. hän taisteli roomalaisen kenraalin Lucius Aemilius Paulus Macedonicuksen kanssa Makedoniassa ja komensi yhtä armeijan siipeä.
Corculum valittiin kensoriksi vuonna 159 eaa. yhdessä Marcus Popillius Laenaksen kanssa. Toisena konsulivuotenaan 155 eaa. hän kukisti dalmatialaiset ja ansaitsi triumfin.
Hän toimi myös Pontifex maximuksena vuonna 150 eaa., ja vuosina 159–149 eaa. hänet tunnetaan myös kiivaana Karthagon puolustajana ja Cato vanhemman vastustajana. Plutarkhoksen mukaan Caton lausuttua kuuluisan lauseensa "Ceterum censeo Carthaginem esse delendam" Corculum vastasi, että Karthago pitää säästää tuholta.
Corculum kuoli mahdollisesti vuonna 141 eaa.
Estádio da Baixada
Estádio da Baixada on monikäyttöinen stadion Ibriramassa Brasiliassa. Nykyään sitä käytetään enimmäkseen jalkapallossa Clube Atlético Hermann Aichingerin kotikenttänä. Stadionille mahtuu 4 000 ihmistä.
Time Machine (Axxisin albumi)
Time Machine on power metal -yhtye Axxisin vuonna 2004 julkaistu studioalbumi.
Tuuli Petäjä-Sirén
Tuuli Pauliina Petäjä-Sirén (s. 9. marraskuuta 1983 Espoo) on suomalainen kilpapurjehtija, joka kilpailee purjelautailun -olympialuokassa. Petäjä-Sirén sai Lontoon olympialaisissa 2012 luokassaan hopeaa. Hän edustaa Helsingfors Segelklubbia, ja hänen valmentajansa on Curro Manchón.
Tammikuussa 2013 Petäjä-Sirén valittiin Vuoden urheilijaksi.
Ennen siirtymistään purjelautailuun Petäjä purjehti optimistijollalla (1993–1998), 420-luokassa (1998–1999) ja 470-luokassa (1999–2003). Purjelautailun RS:X-luokkaan Petäjä siirtyi vuonna 2006, ja jo seuraavana vuonna hän saavutti paikan Pekingin olympialaisiin sijoittumalla MM-kilpailuissa sijalle 32. Hän oli olympialaisissa 16:s.
Vuonna 2011 Petäjä sijoittui EM-kilpailuissa 11:ksi ja MM-kilpailuissa 16:ksi. Samalla hän saavutti Suomelle maapaikan Lontoon 2012 olympialaisiin. Vuonna 2012 hän voitti Madeiralla EM-pronssia. Lontoon olympialaisissa Petäjä saavutti hopeaa sijoituttuaan neljänneksi mitalilähdössä. Suomen urheilugaalassa tammikuussa 2013 hänet valittiin Vuoden urheilijaksi.
Rion olympialaisissa 2016 Petäjä sijoittui kymmenenneksi. Hän toimi Rion olympialaisten avajaisissa Suomen lipunkantajana.
Petäjä meni naimisiin 29. syyskuuta 2012 ja otti sukunimekseen Petäjä-Sirénin. Hän opiskeli arkkitehtuuria Aalto-yliopistossa ja valmistui arkkitehdiksi vuonna 2016.
Acer Aspire One
Acer Aspire One on taiwanilaisen Acer Incorporated -yhtiön suunnittelema ultrakevyt tietokone, joka esiteltiin Taipein Computex-messuilla kesäkuussa 2008. Kannettavan valmistaja on taiwanilainen "Quanta Computers".
Acer One on kooltaan ja ominaisuuksiltaan verrattavissa Asuksen Eee PC 4G -malliin, mutta siinä on isompi 8,9-tuumainen näyttö (resoluutio 1024 x 600) ja näppäimistö on 95 % täyskokoisesta. Muistia ensiversiossa on vakiona 512 megatavua ja flash-muistiin perustuvan SSD-kiintolevyn tilavuus on 8 gigatavua, josta vapaana 6,6 gigatavua. Suoritin on Intelin uusi vähävirtainen Atom N270, jota ajetaan 1,6 gigahertsin kellotaajuudella.
Linpus Linux -jakelulla ensiasennettu Acer One tuli myyntiin Euroopassa, Aasiassa ja Yhdysvalloissa 2. heinäkuuta 2008, ja Windows XP:llä varustettu malli hieman myöhemmin. Windows-versio on varustettu 120 gigatavun kokoisella perinteisellä kiintolevyllä.
Tapio Nirkko
Tapio Kalevi Nirkko (s. 24. elokuuta 1984 Espoo) on suomalainen kilpapurjehtija Finnjolla-luokassa. Hän edustaa Espoon Pursiseuraa ja häntä valmentaa Joakim Wilenius.
Nirkko saavutti olympiapaikan sijoittumalla vuoden 2007 MM-kilpailuissa sijalle 12. Pekingin olympialaisissa 2008 Nirkko sijoittui 18:nneksi. Vuonna 2009 Nirkko purjehti hopealle Finnjollien EM-kilpailuissa Mustallamerellä Bulgariassa.
Vuonna 2011 Nirkko oli MM-kilpailuissa 12:s ja saavutti maapaikan Lontoon kesäolympialaisiin. Lontoossa hän oli kymmenes. Vuoden 2012 MM-kilpailuissa hän sijoittui viidenneksi. Vuonna 2014 Nirkko oli MM-kisoissa 16:s ja varmisti Suomelle neljännen purjehduksen maapaikan Rion olympialaisiin 2016. Elokuussa 2015 Nirkko sijoittui Rion esiolympialaisissa toiseksi. Hänet on myös valittu Rion olympialaisiin 2016 Suomen edustajaksi.
Olympialaiset
MM-kilpailut
EM-kilpailut
Alle 22-vuotiaiden MM-kilpailut
Lähteet: 2002–2008, 2009–
Dornier Do 24
Dornier Do 24 on saksalaisen Dornier-lentokonetehtaan lentovene. Saksalaiset käyttivät sitä monella 
rintamalla toisessa maailmansodassa. Se lensi ensilentonsa vuonna 1937 heinäkuussa
ja se hyväksyttiin marraskuussa samana vuonna. Järeästi aseistettu kone oli tehokas toisen maailmansodan ase mutta se ei silti vaikuttanut sodan lopputulokseen. Konetta käytettiin tiedusteluun ja joskus taistelutehtäviin. Liittoutuneiden vastine Do24:lle oli PBY Catalina- ja Short Sunderland -lentoveneet.
Norjan jääpallomaajoukkue
Norjan miesten jääpallomaajoukkue edustaa Norjaa jääpallon miesten maajoukkuekilpailuissa. MM-kisoissa Norja on aina säilyttänyt paikkansa A-ryhmässä, vaikka kuuluukin sen heikoimpiin joukkueisiin. Joukkue on saavuttanut kaksi MM-mitalia: hopeaa 1965 Neuvostoliiton kisoista ja pronssia 1993 kotikisoista.
Kanadan jääpallomaajoukkue
Kanadan jääpallomaajoukkue edustaa Kanadaa jääpallon maajoukkuekilpailuissa. Joukkue pelasi ensimmäisen kerran MM-turnauksessa 1991 Suomen kisoissa. Joukkue on silloin tällöin jättänyt osallistumatta MM-kilpailuihin, mutta on lukeutunut joka kerta osallistuessaan B-ryhmän keskikastin yläpuolelle. Ensimmäisen kerran joukkue pelasi A-sarjassa, sen B-lohkossa vuonna 2014.
Mohamed Mkacher
Mohamed Mkacher (, s. 25. toukokuuta 1975 Sousse, Tunisia) on tunisialainen valmentaja ja entinen jalkapalloilija, pelipaikaltaan puolustaja. Hän pelasi suurimman osan urastaan tunisialaisessa ES Sahelissa. Mkacher edusti maataan vuoden 2002 jalkapallon MM-kisoissa, jossa hän pelasi yhden ottelun.
Mkacher aloitti valmentamisen pelaajauransa jälkeen toimimalla ES Sahelin juniorijoukkueiden valmentajana. Marraskuussa 2009 hän nousi edustusjoukkueen apuvalmentajaksi Khaled Ben Sassin noustua joukkueen päävalmentajaksi. Huhtikuussa 2010 Mkacher nousi joukkueen väliakaiseksi päävalmentajaksi ES Sahelin annettua potkut joulukuussa 2009 joukkueen päävalmentajaksi tulleelle Piet Hambergille. Sittemmin Mkacher palasi takaisin apuvalmentajan rooliin kaudella 2010–2011 ES Sahelin palkattua päävalmentajaksi marokkolaisen Mohamed Fakhirin.
Ann Bell Fell
Ann Bell Fell oli suomalainen vuosina 1994–1998 toiminut yhtye, joka teki elektronista musiikkia. Yhtyeen jäsenet olivat Ann Bell Fell ja Rauli Eskolin.
Debyyttisinglen yhtye teki vuonna 1994. Todellinen läpimurto tapahtui vuonna 1996 hittisinglellä ""Around & 'Round"".
Myöhemmin Ann Bell Fell on laulanut muun muassa CMX:n, Maj Karman ja Mokoman levyillä.
Rikin oksidit
Rikin oksidit ovat kemiallisia yhdisteitä, joissa rikki on sitoutunut happeen. Rikin oksidien kemialliset kaavat ovat muotoa SO, jossa X on happiatomien määrä. Rikin oksidit aiheuttavat happamoitumista.
Snillfjord
Snillfjord on kunta Etelä-Trøndelagin läänissä Norjassa. Snillfjordin kunta syntyi, kun se erotettiin Hemnen kunnasta 1. heinäkuuta 1924. Itäinen osa Heimistä yhdistettiin Snillfjordiin 1. tammikuuta 1964. Tammikuussa 2013 tehdyn väestönlaskennan mukaan Snillfjordin kunnassa oli 985 asukasta.
Marouéne Bokri
Marouéne Bokri (s. 28. joulukuuta 1974 Tunis, Tunisia) on tunisialainen entinen jalkapalloilija, pelipaikaltaan keskikenttäpelaaja. Hän pelasi suurimman osan urastaan tunisialaisessa Espérancessa. Bokri edusti maansa jalkapallomaajoukkuetta vuoden 1996 Atlantan olympialaisissa.
Rion julistus
Rion julistus on Yhdistyneiden kansakuntien vuonna 1992 tekemä sopimus. Se on nimetty Rio de Janeiron mukaan. Rion julistustuksessa on 27 periaatetta, jotka koskevat kestävän kehityksen edistämistä maailmassa.
Jasmin Weber
Jasmin Weber (s. 15. heinäkuuta 1982 Berliini) on saksalainen näyttelijä. Hänet tunnetaan varsinkin Franziska Reuterin roolista televisiosarjassa "Gute Zeiten, schlechte Zeiten", jossa hän esiintyi vuosina 2005–2008.
Weberin pitkäaikainen elämänkumppani on muusikko Adel Tawil. He tapasivat toisensa Tawilin Ich + Ich -yhtyeen musiikkivideon kuvauksissa.
Kuudes aisti (täsmennyssivu)
Kuudes aisti voi tarkoittaa seuraavaa:
Wizards of the Sonic
Wizards of the Sonic on WestBamin kappale. Se on tyyliltään elektronista tanssimusiikkia, ja kantavana teemana on Segan Mega Drive -pelikonsolin Sonic the Hedgehog 2 -pelin taistelukohtauksista lainattu melodia. Kappale julkaistiin singlenä Westbamin omalla Low Spirit -levymerkillä 1994 ja myös hänen Bam Bam Bam -albumillaan samana vuonna. Myöhemmin on julkaistu lisäksi erilaisia uudelleenmiksauksia.
Riadh Jelassi
Riadh Jelassi (, s. 7. heinäkuuta 1971 Tebourba, Tunisia) on tunisialainen entinen jalkapalloilija. Hyökkääjänä pelannut Jelassi edusti suurimman osan urastaan tunisialaisessa ES Sahelissa. Jelassi edusti myös maataan vuoden 1998 ja 2002 jalkapallon MM-kisoissa.
Veikko Takala
Veikko Armas Takala (1. marraskuuta 1923 Vaasa – 1. elokuuta 2008 Vaasa) oli suomalainen kuvataiteilija, taidemaalari, taidegraafikko ja valokuvaaja. Uransa alkuvaiheessa hän oli mainosgraafikko.
Veikko Takala opiskeli Vaasan taideyhdistyksen piirustuskoulussa vuosina 1945-1949 ja debytoi Vaasassa vuonna 1951. Hän osallistui aktiivisesti muun muassa Suomen taiteilijaseuran näyttelyihin ja oli mukana Taidemaalariliiton 40-vuotisnäyttelyssä 1969. Takala oli Taidemaalariliiton lisäksi muun muassa Kuvataiteilijaseniorien ja taiteilijaryhmä TS Botnian jäsen.
Veikko Takalan teoksia on muun muassa Tampereen ja Oulun taidemuseoiden sekä Wäinö Aaltosen museon, Suomen valtion ja Malmö Museumin kokoelmissa. Takalan julkisia teoksia on "Maaliskuu" reliefimaalaus vuodelta 1985 Yleisradiolle (Vaasa) ja "Verkot" Vaasan seurakunnalle.
Takala sai mitalin Pohjanlahden biennaalissa ja kunniapalkinnon suomalaisen meriaiheisen taidegrafiikan näyttelyssä vuonna 1977.
Veikko Takala teki realistisia ja abstrakteja piirustuksia ja maalauksia sekä serigrafioita ja kollaaseja. Takalan taidesuuntausta määrittelee surrealismi, informalismi ja ekspressionistisen abstrakti ilmaisu. Hänen töissään on nähtävissä selkeää pinnanjakorytmiikkaa. Takalan taiteelle on tunnusomaista dramaattiset tunnelmat ja melankolia.
Takala toimi aktiivisesti yhdistyksissä ja taiteilijoiden ammattiliitoissa. Hän oli muun muassa Suomen Taiteilijaseuran hallituksessa ja Suomen Kuvataidejärjestöjen Liiton hallituksessa. Lisäksi hän oli Pohjanmaan museon hallituksen jäsen 1970-luvulla ja pohjalaisten taideyhdistysten hallituksissa sekä Vaasan kaupungin kuvataidetoimikunnan, Valtion taideteostoimikunnan ja Vaasan läänin taidetoimikunnan jäsenenä. 
Veikko Takala oli Kuntsin säätiön hallituksen pitkäaikainen jäsen ja myöhemmin kunniajäsen.
John J. Carty
John Joseph Carty (14. huhtikuuta 1861 – 27. joulukuuta 1932) oli yhdysvaltalainen sähköteknikko, joka kehitti puhelinjohtojen tekniikkaa.
Vaasan Sport kaudella 2008–2009
Sport lähti ennakkosuosikkina 46. kauteensa liiton sarjassa, ja 28. kauteensa I-divisioonassa/Mestiksessä. Sport tuli runkosarjassa toiseksi ja pudotuspeleissä Sport eteni aina mestariksi. Liigakarsinnoissa Sport sai vastaansa Porin Ässät joille tappio tuli viime metreillä otteluvoitoin 3-4.
Sport lähti kauteen, tuttuun tapaan toisena suurimmista ennakkosuosikeista, KooKoon kanssa. Valmennuskaksikkona toimi Juhani Tamminen ja Kenneth Westerback.
Kapteenistoon valittiin kapteeniksi Markus Jämsä sekä varakapteeneiksi Mikael Hallbäck, Toni Sihvonen ja Paul Cabana.
Sportista lähtivät joukkueen maalivahdit Eero Väre ja Jocelyn Guimond, seuran lähes kaikki ulkomaalaiset eli Nicolas Besch, Ian MacNeil ja Blake Robson. Näiden lisäksi Filip Riska lähti JYPiin ja Kim Nabb Lukkoon, mutta hän palasi Sportiin vuoden vuokrasopimuksella.
Sport palkkasi keväällä kovan luokan vahvistuksia Mestikseen, kun Toni Sihvonen, Tuomas Takala, Eetu Heikkinen, Jaakko Suomalainen ja Juha Salmu liittyivät joukkueeseen liigaseuroista. Mestiksen huippuseuroista Sport kaappasi itselleen myös Lauri Kinoksen Tuomas Nikoskelaisen, Mikko Rossin ja Antti Uiton.
Sport lähti kauteen 2008–2009 noin 600 000 euron pelaajabudjetilla, sekä noin 2 milj. euron kokonaisbudjetilla. Sportin budjetit ovat Mestiksen suurimmat.
Sport pelasi harjoituskaudella 10 ottelua joista se voitti 5 ja hävisi varsinaisella peliajalla 4 sekä jatkoajalla yhden.
Runkosarjassa Sport saavutti toisen sijan 87 pisteellä jääden kolme pistettä Jokipojista. Sportin vastustajaksi pudotuspelien ensimmäisellä kierroksella tuli D Team.
Sport sijoittui runkosarjassa toiseksi ja aloitti pudotuspelinsä Jyväskyläläistä D Teamia vastaan. Sport voitti ottelusarjan suoraan voitoin 3-0. Välierissä Sportia vastaan tuli Kajaanin Hokki ja ottelusarja venyikin viidenteen otteluun, ja ratkesi Tuomas Takalan 5-4-johtomaaliin. Finaaleissa Sportia vastaan asettui Joensuun Jokipojat. Finaalisarja ratkesi 23. maaliskuuta 2009, kun Sport voitti ensimmäisen Mestiksen mestaruutensa kotonaan neljännessä ottelussa Kim Nabbin jatkoaikamaalilla, ja eteni SM-liigakarsintoihin Porin Ässiä vastaan.
Listassa on kaikki Sportia mestis-kaudella 2008-2009 edustaneet pelaajat. (Ei harjoitusotteluita)
Mourad Melki
Mourad Melki (, s. 9. toukokuuta 1975) on tunisialainen entinen jalkapalloilija. Keskikentällä pelannut Melki edusti suurimman osan urastaan Espérancessa, jonne Melki siirtyi Olympique de Béjasta. Hän edusti Tunisiaa vuoden 1998 ja 2002 jalkapallon MM-kisoissa.
Ngarchelong
Ngarchelong on yksi Palaun 16 osavaltiosta. Se sijaitsee Babeldaobin saaren pohjoiskärjessä. Sen pinta-ala on 41 neliökilometriä ja siellä on 311 asukasta (vuonna 2015).
Osavaltion alueella sijaitsee poikkeuksellisen paljon kivimonoliitteja, jotka olivat perinteisessä palaulaisessa uskonnossa pyhiä paikkoja.
Issam Trabelsi
Issam Trabelsi (s. 18. syyskuuta 1977) on tunisialainen jalkapallomaalivahti, joka edustaa tällä hetkellä Ligue Professionnelle 2:ssa pelaavaa Stade Gabésienia. Hän aloitti uransa Stade Tunisienissa ja on sen jälkeen edustanut AS Marsaa ja EGS Gafsaa.
Ørland
Ørland on kunta Etelä-Trøndelagin läänissä Norjassa. Ørlandin kunta perustettiin 1. tammikuuta 1838. Siitä on erotettu Bjugnin kunta vuonna 1953 ja Agdenesin kunta vuonna 1896
Alennusvaihde
Alennusvaihde on voimansiirron osa, jonka välityssuhde muuttaa akselin pyörimisnopeutta pienemmäksi ja samalla kasvattaa vääntömomenttia.
Moottoriajoneuvoissa alennusvaihde on usein liitetty varsinaisen vaihdelaatikon perään ja se voidaan kytkeä käyttöön silloin, kun ajetaan erityisen hitaasti, raskaalla kuormalla tai vaativassa maastossa ja tarvitaan suurta vääntömomenttia. Tällöin alennusvaihde muuttaa kaikkien vaihteiden välityssuhdetta. Toisinaan alennusvaihteiksi kutsutaan myös varsinaisen vaihdelaatikon hitaimpia vaihteita.
Sähkömoottoreissa käytettävä alennusvaihde on tavallisesti kiinteällä välityssuhteella oleva hammaspyörästö, joka pudottaa akselin kierrosluvun käyttötarkoitukseen sopivaksi ja samalla kasvattaa vääntömomenttia. Myös potkuriturbiinimoottoreissa voidaan käyttää alennusvaihdetta turbiinin ja potkurin välissä, sillä turbiini vaatii toimiakseen niin suuren kierrosnopeuden, ettei potkuri sitä kestäisi.
Kertojavaihde on alennusvaihteen kaltainen, mutta välityssuhde on päinvastainen, jolloin pyörimisnopeus kasvaa ja vääntömomentti pienenee.
Kuluttaja (lehti)
Kuluttaja on suomalainen kuluttaja-asioiden erikoisaikakauslehti. Lehden arvoja ovat puolueettomuus, kaupallinen riippumattomuus ja kansainvälisyys.
Lehti julkaisee tietoa tavaroista, palveluista, ruuasta, hinnoista, kuluttajan oikeuksista, vastuullisesta kuluttamisesta ja markkinoiden ajankohtaisista ilmiöistä. Vakiopalstoja ovat Ratkaisuja riitoihin, Kirjeitä kuluttajilta ja Musta lista. Ratkaisuja riitoihin -palstalla julkaistaan kuluttajariitalautakunnan ratkaisuja kuluttajien ja yritysten välisiin riitoihin. Musta lista -palstalla mainitut yritykset eivät ole maksaneet kuluttajariitalautakunnan suosittelemia korvauksia kuluttajille.
Kuluttaja julkaisee puolueettomia, vertailevia testejä kuluttajamarkkinoilla tarjoilla olevista tuotteista ja palveluista. Suurin osa testeistä tuotetaan kansainvälisenä yhteistyönä International Consumer Research and Testing -järjestön (ICRT) osakkaiden kanssa.
Lehteä julkaisee 1. tammikuuta 2014 alkaen Kuluttajaliiton perustama yhdistys, Kuluttajatietoisuuden edistämisyhdistys (Kery). Keryn puheenjohtajana toimii Kuluttajaliiton pääsihteeri Juha Beurling ja varapuheenjohtajana Kuluttajaliiton puheenjohtaja Leena Simonen.
Vuonna 1967 Kuluttajaneuvosto perusti lehden, joka ilmestyi nimellä Kuluttajatietoa. Lehden ensimmäinen pääkirjoitus alkoi sanoilla: ”Tiedon tarve on herännyt voimakkaana kuluttajien keskuudessa.” Lehden nimi lyhennettiin Kuluttajaksi 1990-luvulla. Samaan aikaan lehti muuttui tilattavaksi.
Vuonna 2013 Kuluttaja-lehdellä oli tilaajia noin 21 500.
Armas Sihvo
Armas Hjalmar Sihvo (käytti Saksassa peitenimeä Sicher), (4. syyskuuta 1889 Kaukola – 25. huhtikuuta 1918) oli suomalainen jääkärivääpeli. Hänen vanhempansa olivat maanviljelijä, poliisikonstaapeli Juho Pietari Sihvo ja Matilda Sofia Vesterlund.
Sihvo kävi kansakoulun ja kaksi luokkaa Käkisalmen yhteiskoulua sekä Sortavalan kauppakoulun vuosina 1910 – 1911.
Tämä ilmeeläinen maanviljelystä harjoittanut osuuskaupanhoitaja liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 9. lokakuuta 1915, josta hänet siirrettiin pataljoonan 4. komppaniaan 21. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, josta hänet komennettiin Suomeen ja siirrettiin 1. marraskuuta 1916 pataljoonan täydennysjoukkoon. Suomessa hän toimi pohjoisen etapin Posion aseman hoitajana, josta hän palasi 3. maaliskuuta 1917 takaisin pataljoonan ja määrättiin pataljoonan 4. komppaniaan, josta hänet siirrettiin 9. heinäkuuta 1917 pataljoonan 2. konekiväärikomppaniaan, 30. joulukuuta 1917 ja edelleen pataljoonan täydennysjoukkoon ja 7. helmikuuta 1918 takaisin 2. konekiväärikomppaniaan.
Sihvo saapui Suomeen jääkärien pääjoukon mukana aliupseeriksi ylennettynä 25. helmikuuta 1918 ja sijoitettiin Suomen Valkoiseen armeijaan koulutusaliupseeriksi 8. jääkäripataljoonan konekiväärikomppaniassa, josta hänet siirrettiin 25. maaliskuuta 1918 alkaen 3. komppaniassa, josta hänet siirrettiin 8. huhtikuuta 1918 joukkueenjohtajaksi 6. Jääkärirykmentin 18. jääkäripataljoonan 1. komppaniaan. Hän otti osaa sisällissodan taisteluihin Muolaassa, Ilveksessä, missä hän haavoittui 23. huhtikuuta 1918 ja menehtyi haavoihinsa 25. huhtikuuta 1918. Hänet haudattiin Kaukolan sankarihautaan.
Hubert Raudaschl
Hubert Raudaschl (s. 26. elokuuta 1942 Sankt Gilgen) on entinen itävaltalainen kilpapurjehtija.
Raudaschl osallistui kilpailijana yhdeksiin olympiakisoihin. Hän edusti Itävaltaa kaikissa kesäolympialaisissa Tokiosta 1964 Atlantaan 1996. Hän saavutti kaksi olympiahopeaa: finnjollassa Méxicossa 1968 ja star-luokassa Moskovassa 1980.
Raudaschl voitti maailmanmestaruuden finnjollassa vuonna 1964 ja "microcupper"-luokassa 1978. Lisäksi hän voitti viisi Euroopan mestaruutta.
Philadelphia Eagles
Philadelphia Eagles on yhdysvaltalainen NFL:ssa pelaava amerikkalaisen jalkapallon seura. Se pelaa National Football Conferencessa itäisessä divisioonassa. Seuran kotipaikka on Philadelphia Pennsylvanian osavaltiossa ja sen kotikenttä on Lincoln Financial Field. Eagles on voittanut neljä NFL-mestaruutta, vuosina 1948, 1949, 1960 ja 2017, sekä ollut häviävä osapuoli Super Bowlissa kaksi kertaa, vuonna 1980 se hävisi Oakland Raidersille ja vuonna 2004 New England Patriotsille. Kauden 2017 päätteeksi pelatussa Super Bowlissa joukkue voitti Patriotsin luvuin 41-33. Seurassa on pelannut esimerkiksi Steve Van Buren, Chuck Bednarik ja John Madden.
Todendorf
Todendorf () on kunta Saksassa Schleswig-Holsteinin osavaltion Stormarnin piirikunnassa. Asukkaita Todendorfissa oli 31. joulukuuta 2007 1 063 ja väestötiheys oli 83 as/km². Kunnan pinta-ala on 15,83 km². Todendorfin pormestari on Hans-Joachim Dwenger.
Todendorf muodostuu seuraavista asutuskeskuksista (): Kalkkuhle, Ochsenkoppel, Altenfelde, Mannhagen, Fliegenberg ja Rönnbaum.
Kunnassa on yksi kirkko ja yksi päiväkoti. Todendorf sijaitsee noin viisi kilometriä koilliseen Ahrensburgin kaupungista. Bundesautobahn 1 ja Bundesautobahn 404 -moottoritiet kulkevat kunnan läpi.
Vuoden 2008 kunnallisvaaleissa AFWT sai yhdeksän paikkaa Todendorfin kunnanvaltuustossa. SPD sai kaksi paikkaa.
Aksiaalilaakeri
Aksiaalilaakeri on koneenelin, joka kestää kuormitusta akselin suuntaisesti. Aksiaalilaakereita kutsutaan joskus myös painelaakereiksi.
On myös laakereita, jotka ottavat vastaan sekä aksiaali- että radiaalikuormia. Sellaisia ovat esimerkiksi rullalaakerit, joissa laakerielementteinä toimivat lieriöt eivät ole samansuuntaisia kuormittavan akselin suhteen.
Sybil Newall
Sybil Fenton "Queenie" Newall (17. lokakuuta 1854 Calderbrook, Lancashire – 24. kesäkuuta 1929 Cheltenham, Gloucestershire) oli englantilainen jousiampuja.
Newall voitti kultamitalin Lontoon olympialaisissa 1908 tuloksella 688 pistettä. Hopeamitalisti Lottie Dod jäi 43 pisteen päähän. Newall oli kultamitalin voittaessaan 53-vuotias. Hän on edelleen vanhimpana olympiakultaa voittanut naisurheilija.
Newall voitti Yhdistyneen kuningaskunnan mestaruuden vuosina 1911 ja 1912. Hän jatkoi jousiammuntaharrastustaan kuolemaansa saakka.
Giants Stadium
Giants Stadium oli stadion East Rutherfordissa, New Jerseyn osavaltiossa, Yhdysvalloissa. Se kuului Meadowlands Sport Complexiin yhdessä Izod Center -areenan ja Meadowlands Racetrack -hevosurheiluradan kanssa. Muun muassa NFL-joukkueet New York Giants ja New York Jets sekä MLS-joukkue Red Bull New York pelasivat stadionilla kotiottelunsa. Stadionille mahtui 80 242 katsojaa ja se oli täten ennen purkamistaan yksi NFL:n suurimmista stadioneista.
Vuoden 1994 jalkapallon MM-kisoissa pelattiin yhdeksän ottelua Giants Stadiumilla. Myös lukuisat musiikin maailmantähdet esiintyivät stadionilla. Yleisöennätys, 84 472, tehtiin 24. syyskuuta 2009 U2-yhtyeen esiintyessä stadionilla. Aiempi ennätys, 82 948, oli tehty 5. lokakuuta 1995 jolloin paavi Johannes Paavali II toimitti stadionilla messun.
Giants Stadium avattiin vuonna 1976 ja se oli käytössä vuoteen 2010 asti, jolloin se purettiin. Silloin East Rutherfordiin valmistui uusi stadion, New Meadowlands Stadium.
Chowder
Chowder oli yhdysvaltalainen Emmy-palkittu piirrossarja, jonka loi C. H. Greenblatt Cartoon Networkille. Sarjan päähahmo on nuori lapsi nimeltä Chowder, joka on kokki Mung Daalin opissa. Daal omistaa ruokapalveluyhtiön Marsipani-kaupungissa. Sarja on sekoitus perinteistä käsintehtyä animointia, stop motionia ja nukketeatteria.
Chowderia esitettiin ensi kerran Yhdysvalloissa 2. marraskuuta 2007, minkä jälkeen siitä on esitetty yhteensä 20 jaksoa. Suomessa sarjaa on esitetty maksullisella Cartoon Networkilla 4. elokuuta 2008 lähtien.
Sarja sijoittuu kuvitteelliseen Marsipaani-kaupunkiin. Marsipaani pohjautuu hieman New Yorkiin, jossa esiintyy useita kulttuurillisia eroja. Kaupunki on laaja ja lähestulkoon loppumaton, ja siellä on marokkolaisia ja intialaisia rakennelmia. Kaupungin asukkaat ovat useimmiten ihmismäisiä eläimiä ja varsinaisia ihmisiä kaupungissa on todella vähän.
Nivelles
Nivelles (), ) on kunta ja kaupunki Belgiassa, Vallonian Brabantin provinssissa. Kunta kuuluu Nivelles'n arrondissementtiin. Pinta-alaa Nivelles'llä on 60,6 neliökilometriä. 1. tammikuuta 2007 kunnassa oli 24 622 asukasta ja asukastiheys oli 406 as./km². Kunnan pormestarina toimii Pierre Huart.
Nivelles muodostuu seuraavista osista: Baulers, Bornival, Thines ja Monstreux.
Nivelles'n ystävyyskaupunki on Saintes Ranskassa.
Kunnan alueella sijainneella Nivelles-Baulersin radalla ajettiin vuosina 1972 ja 1974 Formula 1 -osakilpailu. Myöhemmin radan tilalle on rakennettu teollisuusalue.
Nivelles syntyi ja kehittyi vuonna 648 perustetun Sainte-Gertruden luostarin ympärille. Luostarin perusti Pyhä Gertrud, Austrasian major domus Pipin I:n tytär, merovingikuningas Klotar II:n neuvosta.
Vuonna 1830, Belgian vallankumouksen aikana Nivelles oli yksi ensimmäisistä kaupungeista, joka lähetti sotajoukkoja taistelemaan Brysseliin. Seuraavina vuosina kaupungin raskas teollisuus alkoi kasvaa. Nivelles'ssä oli muun muassa rautatieteollisuutta. Toisen maailmansodan aikana, 14. toukokuuta 1940 lähes koko kaupungin keskusta tuhoutui. Ainoastaan collegiate-kirkon muurit jäivät jäljelle. Kirkon uudelleenrakennustyöt saatiin valmiiksi vuonna 1984.
Peter Pan ja paluu Mikä-mikä-maahan
Peter Pan ja paluu Mikä-mikä-maahan ( tai "Return to Neverland") on Walt Disneyn vuonna 2002 tuottama animaatioelokuva, joka sai ensi-iltansa 15. helmikuuta 2002. Se julkaistiin DVD:lle 27. marraskuuta 2007.
Englantiin on syttynyt sota ja Leena jää kotiin lapsiensa Jaanan ja Janin kanssa. Hän kertoo lapsilleen tarinoita Peter Panista, mutta Jaana ei usko äitinsä kertomuksia ja heille tulee riita. Hän nukahtaa huoneeseensa, kunnes Kapteeni Koukku saapuu miehistöineen kaappaamaan hänet ja he vievät hänet Mikä-mikä-maahan, jossa Peter Pan pelastaa Jaanan. Mikä-mikä-maassa hän tutustuu Kadonneisiin poikiin ja Helinä-keijuun. Kun heille tulee riitaa keskenään Jaana kääntyy Kapteeni Koukun puoleen, muttei osaa aavistaa, että tämä salaa juonii hänen selkänsä takana. Koukku ehdottaa, että jos Jaana auttaa löytämään hänen aarteensa sijainnin, hän vie Jaanan takaisin Lontooseen. Koukun kaapattua Peterin Jaana kääntyy Helinä-keijun puoleen ja he yhdessä pelastavat hänet ja Kadonneet pojat. Jaana herää unesta ja kertoo veljelleen mitä on kokenut.
Suomenkielisen version sivurooleista vastaavat Markus Bäckman, Jarkko Tiainen, Emilia Sankari, Oskari Tamminen, Annamari Metsävainio, Hannele Karppinen, Ari Parviainen ja Ralf Öhberg. Ohjauksesta ja kääntämisestä vastasi Annamari Metsävainio.
Uinnin pitkän radan Euroopan-mestaruuskilpailut 2002
Uinnin pitkän radan Euroopan-mestaruuskilpailut järjestettiin vuonna 2002 26. kertaa. Kilpailut pidettiin Saksan Berliinissä 25. heinäkuuta – 4. elokuuta. Kilpailujen järjestäjänä toimi Euroopan uimaliitto LEN. Kilpailulajeina olivat uinti, avovesiuinti, uimahypyt ja taitouinti. Avovesiuinti järjestettiin Potsdamissa ja uutena lajina oli 10 kilometrin matka, sekä miehille että naisille.
Isäntämaa
Latvijas Pasts
Latvijas Pasts on Latvian johtava postitoimintaa harjoittava yritys, joka on valtion omistuksessa. Se työllistää noin 7 576 henkilöä.
Uinnin pitkän radan Euroopan-mestaruuskilpailut 2000
Uinnin pitkän radan Euroopan-mestaruuskilpailut järjestettiin vuonna 2000 25. kertaa. Kilpailut pidettiin Helsingissä, Mäkelänrinteen uintikeskuksessa 28. kesäkuuta – 9. heinäkuuta. Kilpailujen järjestäjänä toimi Euroopan uimaliitto LEN. Kilpailulajeina olivat uinti, avovesiuinti, uimahypyt ja taitouinti.
Isäntämaa
Hadžimurat Gatsalov
Hadžimurat Soltanovitš Gatsalov (s. 11. joulukuuta 1982) on venäläinen vapaapainija, olympiavoittaja, viisinkertainen maailmanmestari ja kolminkertainen Euroopan-mestari. Gatsalovin seura on Venäjän armeijan keskusurheiluseura. Venäjän maajoukkueeseen hän on kuulunut vuodesta 2001 lähtien. Kansallisuudeltaan hän on osseetti.
Ensimmäisissä maajoukkue-edustustehtävissään maailmancupissa vuonna 2001 Gatsalov sijoittui sarjassaan 85-kiloisissa kuudenneksi. Saman vuoden elokuussa hän voitti juniorien maailmanmestaruuden ja sijoittui sotilaiden MM-kisoissa hopealle 97-kiloisissa. Vuosina 2002 ja 2003 Gatsalov voitti sarjansa maailmancupissa.
Vuonna 2003 Gatsalov siirtyi 96 kilogramman painoluokkaan. Riian EM-kisoissa hän voitti aikuisten Euroopan-mestaruuden voitettuaan loppuottelussa Turkin Fatih Cakiroglun. Hän uusi Euroopan-mestaruutensa myös seuraavana vuonna Ankaran kisoissa, missä loppuotteluvastustajana oli Ukrainan Vadim Tasojev.
Ateenan olympialaisissa Gatsalov voitti niin ikään kultaa, loppuottelussa vastassa oli Uzbekistanin Magomed Ibragimov. 2005 Varnan EM-kisoissa Gatsalov jäi pronssille, mutta voitti jälleen kultamitalin syksyllä Budapestin MM-kisoista. Myös vuonna 2006 Gatsalov voitti niin EM- kuin MM-kultaa. 2007 Gatsalov voitti sarjansa maailmancupissa ja vei jälleen maailmanmestaruuden nimiinsä Bakun MM-kisoista. Myöhemmin syksyllä hän voitti kultaa myös sotilaiden MM-kisoista. 2008 Tampereen EM-kisoista Gatsalov saavutti pronssia. Häntä ei valittu Venäjän joukkueeseen Pekingin olympialaisiin. Herningin MM-kilpailuissa 2009 hän voitti jälleen maailmanmestaruuden. Moskovan MM-kilpailuissa 2010 hän sijoittui toiseksi. Budapestin MM-kilpailuissa 2013 hän voitti 120 kg:n sarjassa kultaa ja Taškentin MM-kilpailuissa 2014 hän saavutti 125 kg:n sarjassa pronssia.
Georgette Leblanc
Georgette Leblanc (8. helmikuuta 1875 Rouen – 27. lokakuuta 1941 Cannes) oli ranskalainen sopraano, näyttelijä ja kirjailija. Hän oli Nobel-palkitun kirjailijan Maurice Maeterlinckin pitkäaikainen kumppani ja puoliso (1895–1918), jolle Maeterlinck omisti kirjansa "Le trésor des humbles" (1896) ("Köyhäin aarteet", suom. F. E. Sillanpää).
Georgette Leblanc suoritti ensiesiintymisensä lyyrisenä laulajana Pariisin Opéra-Comique'ssa 23. lokakuuta 1892, Émile Zolan tekstiin pohjautuvassa oopperassa "L'Attaque du Moulin", johon musiikin oli säveltänyt Alfred Bruneau. LeBlanc esiintyi useissa päärooleissa Maeterlinckin teoksissa. Hänet kuitenkin hyllytettiin ehdottomasti tunnetuimman näytelmän "Pelléas et Mélisande" pohjalta tehdyn oopperan pääroolista 1902, kun rooli annettiin säveltäjä Claude Debussyn tahdosta Mary Gardenille. Kirjailija Maurice Maeterlinck kimpaantui asiasta ja loisti poissaolollaan oopperan esityksistä. Jean Sibelius sävelsi samaiseen näytelmään musiikkia, Opus 46 (1905).
Georgette Leblanc kirjoitti lastenkirjoja, matkakertomuksia ja mm. kaksiosaisen, omaelämäkerrallisen teoksen "Souvenirs", jonka ensimmäinen osa julkaistiin vuonna 1931. Hän asui Maurice Maeterlinckin kanssa Nizzassa. Myöhemmän kumppaninsa kirjailija, kustannustoimittaja Margaret Andersonin kanssa hän asui Seine-Maritimessa. Sekä Anderson että Leblanc olivat kreikkalais-armenialaisen mystikko G. I. Gurdjieffin oppilaita, ja he kuuluivat Gurdjieffin erityiseen 'Köysi' -naisryhmään, johon kuului myös kirjailija Kathryn Hulme. Georgette oli kirjailija Maurice Leblancin sisar, Maurice tuli erityisesti tunnetuksi luomastaan Arsene Lupin -romaanihahmosta. Jean Cocteau oli Georgetten läheinen ystävä.
Yksi Georgette Leblancin uran huippukohtia oli pääosa Marcel L'Herbierin ohjaamassa elokuvassa "L' Inhuman" (1924).
Leblanc sairastui syöpään ja hän kuoli Cannesissa Alpes-Maritimes -departementissa. Hänet on haudattu 'Notre Dame des Agnes' -hautausmaalle Margaret Andersonin viereen.
Vieskalainen
Vieskalainen on vuonna 1997 perustettu kerran viikossa, torstaisin ilmestyvä ilmaisjakelulehti, jonka jakelualue on Alavieska, Sievi ja Ylivieska. Lehteä jaetaan noin kerran kuukaudessa myös muihin lähikuntiin jakelumäärien vaihdellessa välillä 10 500−30 400 kpl. Lehti painetaan Suomalainen Lehtipaino Oy:ssä Kajaanissa.
Lehden ensimmäinen kustantaja Vieskalainen Oy on ollut olemassa vuodesta 1990, mutta se alkoi julkaista Vieskalainen-lehteä vasta syyskuussa 1997 Vieskan Viikko -lehden lopetettua toimintansa. Päätoimittajaksi ja toimitusjohtajaksi valittiin Viestimix Ky:n toimitusjohtaja Esa Valli. Toimitusjohtajaksi ryhtyi 2000 Tiina Suni. Lehti siirtyi Alma Media -konserniin kuuluvan Suomen Paikallissanomien omistukseen marraskuussa 2004 ja sen toimituskunta yhdistettiin konserniin aikaisemmin kuuluneeseen Oulun Eteläinen -lehteen. Vuoden 2009 joulukuussa lehti siirtyi Alma Medialta edelleen Jokilaaksojen Kustannus Oy:n haltuun, joka julkaisee Ylivieskassa Kalajokilaakso-lehteä.Lehden ulkoasu on huomattavasti uudistunut kahdesti, marraskuussa 2004 lehden siirryttyä Suomen Paikallissanomille ja kesäkuussa 2008 lehtien ulkomittojen muututtua painopaikan siirtyessä Oulaisista Kajaaniin.
Mohamed Farrah Aidid
Kenraali Mohamed Farrah Aidid (); 15. joulukuuta 1934 – 2. elokuuta 1996) oli ristiriitainen somalijohtaja, jota usein kuvattiin sotaherraksi. Hän oli Yhdistyneen Somalikongressin (USC) ja myöhemmän Somalian kansallisen allianssin (SNA) puheenjohtaja, joka ajoi Mohamed Siad Barren diktatuurihallituksen pääkaupungista Mogadishusta ja lopulta koko Somaliasta. Myöhemmin hän haastoi YK:n ja YK:n joukkojen läsnäolon maassa ja onnistuikin tässä.
Aidid syntyi Habargidir-klaaniin Mudugin alueella Somaliassa. Hän opiskeli Roomassa ja Moskovassa sekä palveli Italian siirtomaapoliisivoimissa 1950-luvulla. Myöhemmin hän nousi Siad Barren joukoissa kenraaliksi ja palveli 
Ogadenin sodassa Etiopiaa vastaan. Hän oli myös Barren hallituksessa ja Somalian suurlähettiläänä Intiassa ennen kuin hänet nimitettiin tiedustelupäälliköksi.
Barre epäili Aididin suunnittelevan vallankaappausta ja vangitsi hänet ennalta ehkäisevänä toimena kuudeksi vuodeksi. Aididin klaanin onnistui lopulta kukistaa Barren hallinto ja kasvattaa vaikutusvaltaansa tulevassa Somalian sisällissodassa. Sisällissodassa Aididia pidettiin ylimpänä sotaherrana. Hän hävisi kuitenkin kilpailevalle sotaherralle, mikä mahdollisti YK:n rauhanturvaajien tulon alueelle. Aidid esti kansainvälisten YK:n rauhanturvajoukkojen toimintaa 1992.
Yhdysvallat lupasi hänen päästään 25 000 dollarin palkkion ja yritti pidättää hänet sekä tuomita sotarikoksista. Tapahtumat johtivat Mogadishun taisteluun 1993. Yhdysvaltalaiset joukot vetäytyivät Somaliasta maaliskuussa 1995.
Aidid julisti itsensä Somalian presidentiksi kesäkuussa 1995. Hänen hallintoaan ei tunnustettu kansainvälisesti ja se kävi valtakamppailua mm. entistä presidenttiä Ali Mahdi Mohamedia vastaan. Aidid kuoli 2. elokuuta 1996 viikkoa aikaisemmin saamiinsa ampumahaavoihin.
Aleksei Mišin
Aleksei Vladimirovitš Mišin (, s. 8. helmikuuta 1979 Ruzajevka, Mordvalaisten ASNT, Neuvostoliitto) on venäläinen kreikkalais-roomalaisen tyylin painija, olympiavoittaja sekä maailman- ja Euroopan mestari. Hän on 174 senttimetriä pitkä ja painaa 88 kilogrammaa.
Mišin voitti 84-kiloisten sarjan olympiakultaa Ateenassa 2004. Pekingissä 2008 hän oli yhdeksäs. MM-kilpailuista Mišin on saavuttanut kultamitalin Bakusta 2007, hopeaa Patraksesta 2001 (76 kg, loppuotteluvastustaja Ruotsin Ara Abrahamian) ja Budapestista 2005 (loppuottelussa vastassa Ali Selomov) sekä pronssia Guangzhousta 2006 ja Moskovasta 2010. Euroopan mestaruuden Mišin on voittanut viidesti: Istanbulissa 2001 (76 kg), Belgradissa 2003, Varnassa 2005, Sofiassa 2007 ja Vilnassa 2009. Lisäksi hänellä on yksi EM-hopea. Mišin on voittanut myös sotilaiden maailmanmestaruuden vuonna 2002 ja kultamitalin sotilaiden maailmankisoista 2007.
Paini kesäolympialaisissa 2008
Vuoden 2008 kesäolympialaisten painikilpailut käytiin China Agricultural University Gymnasiumilla noin kolmen kilometrin päässä olympiakylästä. Kreikkalais-roomalaisessa ja vapaapainissa kilpailtiin seitsemässä ja naispainissa neljässä painoluokassa. Painikilpailut järjestettiin 12.–21. elokuuta.
Ehrenström
Ehrenström oli suomalainen Ruotsin vallan ja autonomian aikainen aatelissuku. Smålandilainen Nils Strömman (1641–1705) aateloitiin vuonna 1692 ja introdusoitiin Ruotsin ritarihuoneeseen sukuna numero 1242. Suomen ritarihuoneen järjestäytyessä vuonna 1818 suku sai järjestysnumeron 93. Suku sammui Suomessa vuonna 1863, kun Johan Albrecht Ehrenströmin poika "Alexander Heribert Ehrenström" kuoli naimattomana.
Vesipallon Euroopan-mestaruuskilpailut
Vesipallon Euroopan-mestaruuskilpailut on joka toinen vuosi järjestettävä eurooppalaisten vesipallon maajoukkueiden arvoturnaus. Turnaus järjestettiin miehillä ensi kertaa vuonna 1926 ja naisilla 1985. Vuoteen 1999 saakka kilpailut järjestettiin uinnin EM-kisojen yhteydessä.
Siirtoistutus
Siirtoistutus on prosessi, jossa eliö siirretään sille täysin uudelle alueelle ja sen toivotaan muodostavan luonnollisesti lisääntyvän kannan. Siirrettävät eliöt (eläimet, kasvit) voivat olla joko tarhassa kasvatettuja tai muualla luonnosta pyydettyjä tai kerättyjä yksilöitä. Siirretty kanta on uudella alueellaan vieraslaji, jos sitä ei ole esiintynyt alueella aiemmin.
Eläinten siirtoistutuksia tehdään
Eläinten siirtoistutukset olivat suosittuja 1800-luvulla ja 1900-luvun alussa. Nykyisin niitä tehdään vähän, sillä vieraslajit horjuttavat usein kohdealueen ekologista tasapainoa. Tällaiset ongelmat ovat olleet suurimpia Uudessa-Seelannissa sekä Australiassa, jonka luonto on järkkynyt muun muassa kettujen ja kaniinien takia.
Silmälläpidettävä laji
Silmälläpidettävä laji on eliölaji, jonka populaatio on taantunut tai huomattavan harvalukuinen. Silmälläpidettäviksi luokitellaan myös huonosti tunnettuja lajeja ja lajeja, joiden elinympäristöt ovat uhattuina tai vähentyneet. Sen uhanalaisuusluokitus Kansainvälisen luonnonsuojeluliiton IUCN:n punaisessa listassa on NT, Near Threatened.
Vuoden 2000 uhanalaisarvioinnissa luokiteltiin Suomen eliöistä silmälläpidettäviksi kahdeksan nisäkäslajia, 37 lintulajia, yksi matelijalaji ja kuusi kalalajia eli kaikkiaan 15 % selkärankaisista. Näiden lisäksi silmälläpidettäviin luokiteltiin 6,7 % selkärangattomista, 7,7 % putkilokasveista, 12 % itiökasveista ja 5,8 % sienistä. Esimerkkejä Suomessa silmälläpidettävistä lajeista ovat ilves ja vaskitsa.
Sisäinen kuormitus
Sisäinen kuormitus tarkoittaa vesistön pohjalle kertyneitä ravinteita ja niiden vapautumista takaisin veteen. Tätä tapahtuu etenkin hapettomissa oloissa, mikä voi edelleen pahentaa jo alkanutta happikatoa.
Sosiaalinen kestävyys
Sosiaalinen kestävyys on yksi kestävän kehityksen neljästä osasta. Sosiaalisen kestävyyden tarkoituksena on taata, että kaikilla ihmisillä on mahdollisuus perustarpeisiin, kuten ruokaan, koulutukseen ja sananvapauteen.
Suojaväri
Suojaväri tarkoittaa joillakin eliöillä esiintyvää maastoutumiseen soveltuvaa väritystä, jolla ne voivat välttää muita huomaamasta niitä. Usein suojaväri on suojakeino saalistajia vastaan. Pedolla suojaväri puolestaan estää saalista havaitsemasta sitä ja helpottaa näin saalistusta. Lumisilla alueilla valkea suojaväri on yleinen, kun taas rehevillä vihreillä alueilla monien lajien suojavärit ovat vihertäviä. Suojaväriin liittyy usein naamioivaa vaikutusta vahvistava kuviointi.
Erityisesti hyönteisillä esiintyy erittäin monipuolisia ja kirkkaitakin suojavärejä. Jotkin lajit eivät suojaudu ainoastaan värityksellään, vaan ovat kehittyneet myös muodoltaan muistuttamaan erehdyttävästi esimerkiksi oksanpätkää tai kasvin lehteä. Jotkin kukissa vierailevia hyönteisiä saalistavat hämähäkkilajit voivat vaihtaa väriään kukan mukaan valkoiseksi tai keltaiseksi. Nilviäisistä mustekalat ja matelijoista kameleontit tunnetaan kyvystään vaihtaa väriään ympäristön mukaan.
Publius Licinius Crassus
Publius Licinius Crassus oli roomalainen nimi.
Sitä ovat kantaneet muun muassa:
Uinnin pitkän radan Euroopan-mestaruuskilpailut 1999
Uinnin pitkän radan Euroopan-mestaruuskilpailut järjestettiin vuonna 1999 24. kertaa. Kilpailut pidettiin Turkin Istanbulissa 22. heinäkuuta – 1. elokuuta. Kilpailujen järjestäjänä toimi Euroopan uimaliitto LEN. Uintiin tulivat uusina 50 metrin matkat selkä-, rinta- ja perhosuinnissa. 50 metrin, 100 metrin ja 200 metrin matkoilla otettiin käyttöön välierät. Myös yhden lähdön sääntö otettiin käyttöön, eli jo ensimmäisestä aavistuslähdöstä seurasi kilpailusta sulkeminen.
Vuoden 1999 kilpailuihin osallistui ennätykselliset 986 urheilijaa 42:sta maasta. Kisoissa tehtiin kaksi maailman- ja kahdeksan Euroopan ennätystä. Kilpailujen suurin menestyjä oli Alankomaiden Pieter van den Hoogenband, joka voitti kuusi kultamitalia. Kisoihin osallistuneista maista eniten mitaleita keräsi 36 mitalia (12 kultaa, 13 hopeaa, 11 pronssia) saavuttanut Saksa ennen Venäjää (24 mitalia) ja Alankomaita (13 mitalia).
Suojavyöhyke
Suojavyöhyke tai suojakaista on viljellyn alueen vieressä oleva maakaistale, jolla kasvatetaan monivuotisia kasveja maanviljelyn aiheuttamien ympäristöhaittojen vähentämiseksi. Erityisesti suojavyöhykkeitä sijaitsee vesistöjen suuntaisesti jokien ja järvien varsilla. Suojavyöhyke voi olla kesannolla oleva tai pusikoitumaan päästetty kaistale.
Suojavyöhyke vähentää ravinteiden ja pintamaan valumista viljelyalueelta pois. Kun pintamaata valuu jokeen vähemmän, vesi on kirkkaampaa ja pintamaata ei sedimentoidu vesistön pohjaan yhtä paljon. Myöskään mereen tai järveen laskiessa joki ei samenna suurempaa vesistöä samalla lailla.
Suojavyöhyke myös pienentää vesistöjen ravinnekuormitusta ja sitä kautta vähentää vesistöjen rehevöitymistä. Rehevöitymisen vähentämisessä suojakaistaleet ovat tärkeässä osassa lannoitteiden käytön vähentämisen ja jätevesien puhdistamisen ohella.
Uinnin pitkän radan Euroopan-mestaruuskilpailut 1997
Uinnin pitkän radan Euroopan-mestaruuskilpailut järjestettiin vuonna 1997 23. kertaa. Kilpailut pidettiin Espanjan Sevillassa 13.–24. elokuuta. Kilpailujen järjestäjänä toimi Euroopan uimaliitto LEN. Kilpailulajeina olivat uinti, avovesiuinti, uimahypyt, taitouinti ja vesipallo.
Kilpailuissa tehtiin kaksi Euroopan ennätystä, Unkarin Ágnes Kovács naisten 200 metrin rintauinnissa sekä Venäjän miesten joukkue 4 × 100 metrin vapaauintiviestissä.
Isäntämaa
Jesse Saarinen (jalkapalloilija)
Jesse Saarinen (s. 12. helmikuuta 1989 Turku) on suomalainen jalkapalloilija, joka edustaa Kolmosessa pelaavaa Kaarinan Poikia.
Saarinen debytoi pääsarjatasolla Turun Palloseuran riveissä 23. heinäkuuta 2008 ottelussa Vaasan Palloseuraa vastaan.
Fosforipentoksidi
Fosforipentoksidi on fosforin ja hapen muodostama kemiallinen yhdiste, PO. Sitä muodostuu fosforin palaessa, jolloin se yhtyy happeen seuraavasti:
P + 5 O → 2 PO.
Fosforipentoksidi on tavallisissa lämpötiloissa kiinteää valkoista ainetta, joka yleensä esiintyy jauheena. Se sublimoutuu 360 °C:n lämpötilassa. Sillä on useita kidemuotoja. Tavallisimmassa kidemuodossa se on dimeerisenä, jolloin sen kemiallinen kaava olisi oikeastaan kirjoitettava muotoon PO. Se voi muodostaa myös polymeerejä.
Fosforipentoksidi on vahvasti hygroskooppinen aine ja erityisen tehokas kuivausaine. Se reagoi veden kanssa muodostaen fosforihappoa seuraavasti:
PO + 3 HO → 2 HPO.
Fosforipentoksidi on siis fosforihapon anhydridi. Jos vettä on vain niukasti, voi tavallisen fosforihapon eli "ortofosforihapon" ohella syntyä myös "metafosforihappoa" HPO.
Eugène Dubois
Marie Eugène François Thomas Dubois (28. tammikuuta 1858 – 16. joulukuuta 1940) oli alankomaalainen antropologi ja geologi, joka etsi jäänteitä nykyisen Indonesian alueelta. Hän tuli tunnetuksi homo erectuksen löytäjänä.
Duboisista tehtiin Amsterdamin yliopiston kunniatohtori vuonna 1897, ja kaksi vuotta myöhemmin hänestä tuli professori.